Η Συρία απέρριψε ειρηνευτικό σχέδιο του Αραβικού Συνδέσμου
ο Σύνδεσμος θα υποβάλλει τώρα πρόταση στο Συμβούλιο Ασφάλειας των ΗΕ
Η Συρία απέρριψε νέα πρωτοβουλία του Αραβικού Συνδέσμου για τον τερματισμό της 10μηνης εξέγερσης στη χώρα. Η πρωτοβουλία που συμφωνήθηκε από τους υπουργούς εξωτερικών του Αραβικού Συνδέσμου στο Κάιρο την Κυριακή προέβλεπε μεταβίβαση της εξουσίας από τον σύρο Πρόεδρο Μπασάρ Αλ Άσσαντ, σε κάποιον αναπληρωτή και τον σχηματισμό κυβέρνησης εθνικής ενότητας με την αντιπολίτευση μέσα σε διάστημα δύο μηνών. Η νέα κυβέρνηση θα είναι υπεύθυνη για την διοργάνωση βουλευτικών και προεδρικών εκλογών υπό την εποπτεία του Αραβικού Συνδέσμου και της διεθνούς κοινότητας. Σε ρεπορτάζ της την Δευτέρα, η κρατική τηλεόραση της Συρίας απέρριψε το σχέδιο ως «κατάφορη» παραβίαση της εθνικής κυριαρχίας της χώρας. Το Κατάρ ανέφερε ότι ο Αραβικός Σύνδεσμος θα ζητήσει από το Συμβούλιο Ασφάλειας των ΗΕ να στηρίξουν την πρωτοβουλία. Οι Υπουργοί Εξωτερικών της ΕΕ, που συνεδριάζουν στις Βρυξέλλες, εξέφρασαν την στήριξη τους στις προσπάθειες του Αραβικού Συνδέσμου για την επίλυση της κρίσης στη Συρία. Ενέκριναν επίσης νέες κυρώσεις κατά της Συρίας, επιβάλλοντας ταξιδιωτικούς περιορισμούς και πάγωμα τραπεζικών λογαριασμών άλλων 22 ατόμων και οχτώ εταιρειών που συνδέονται με την κυβέρνηση Άσσαντ. Η συριακή εξέγερση κατά της 11χρονης ηγεσίας του κ. Άσσαντ έχει στρατιωτικοποιηθεί τις τελευταίες εβδομάδες. Στα τελευταία επεισόδια που πραγματοποιήθηκαν την Δευτέρα σύροι ακτιβιστές για τα ανθρώπινα δικαιώματα ανέφεραν ότι στρατιωτικοί που έχουν αποστατήσει σκότωσαν πέντε άνδρες των δυνάμεων του κ. Άσσαντ σε μάχη που πραγματοποιήθηκε στην επαρχία Χόμς. Όπως είπαν επίσης οι κυβερνητικές δυνάμεις ασφάλειας σκότωσαν δέκα πολίτες σε επιχειρήσεις κατά των διαδηλωτών σε ολόκληρη τη χώρα. Οι ακτιβιστές ανέφεραν παράλληλα ότι τουλάχιστον 60 χιλιάδες άνθρωποι συμμετείχαν σε συγκέντρωση διαμαρτυρίας στην πόλη Ντούμα, κοντά στη Δαμασκό, στην οποία πραγματοποιούνταν οι κηδείες 11 ατόμων που σκοτώθηκαν από τις φιλοκυβερνητικές δυνάμεις τις τελευταίες ημέρες. Οι πληροφορίες σχετικά με τα θύματα των συμπλοκών και τις συγκεντρώσεις διαμαρτυρίας δεν μπορούν να επιβεβαιωθούν καθώς η Συρία έχει απαγορεύσει σε ανεξάρτητα μέσα ενημέρωσης να βρίσκονται στη χώρα.